
Afklaring af væsentlige fejl i Hans Gregersens 
anmeldelse af Visdommens rum 


Af Anders Dræby 


Anmeldelser kan almindeligvis være lærerige og give værdifuld indsigt for både forfatter og 
læser. Desværre er gymnasielærer Hans Gregersens anmeldelse af Visdommens rum til Logos 
og Kultur.nu præget af væsentlige faktuelle fejl og misforståelser, som det er nødvendigt at 
rette sagligt op på for at give et mere retvisende billede af bogens budskab og indhold. 


1. Fejlagtig forveksling med New Age 


Hans Gregersen beskriver fejlagtigt Visdommens rum som en del af New Age-bevægelsen. 
Allerede i bogens indledning tager jeg dog tydeligt afstand fra moderne spiritualitet og 
vestliggørelsen af østlig spiritualitet. Visdommens rum adskiller sig markant fra New Age ved 
hverken at indeholde astrologiske forestillinger om en ny tidsalder, forsøg på at forene østlig 
og vestlig spiritualitet eller idealisering af lys, lykke og kærlighed. Bogen fremhæver i stedet 
nødvendigheden af at finde vores egne åndelige rødder, undgå at fortabe os i utopier om 
fremtiden, og favne livets modsætninger, herunder de mørkere og mere komplekse aspekter 
af menneskelig eksistens. Den handler alene om visdom, der er en del af vores vestlige kulturs 
oversete baggrund, selv om shamanismen har været udbredt over hele verden. I modsætning 
til Gregersens påstand hævder jeg heller ikke, at de fire visdomstraditioner i bogen — 
shamanisme, egyptisk, græsk og nordisk — er identiske. 


Symbolske fortolkninger af myter, som Gregersen alene forbinder med New Age, er faktisk en 
integreret del af mange esoteriske traditioner og har været til stede i menneskets filosofiske og 
åndelige historie i tusinder af år. Symbolske tolkninger er herunder et væsentligt aspekt af 
moderne jungiansk psykologi, traditionalisme og filosofi hos blandt andre Peter Kingsley og 
Muata Ashby, der er en del af bogens grundlag og er anført på litteraturlisten!?4. Ingen af disse 
tilgange er en del af New Age bevægelsen, og traditionalismen lægger ligefrem direkte afstand 
til New Age”. 


Som anmelder kan det måske være lettest blot at indplacere alle nye bøger i eksisterende 
kategorier. Min tilgang er dog ikke New Age, da den er præget af en dybere og mere 
integrerende individuel rejse mod selvopdagelse og egentlig transformation. Den søger at 
genoprette forbindelsen til oprindelige, vestlige visdomstraditioner og genforbinde individet 
med dets egne åndelige rødder, snarere end at importere løsrevne ideer fra andre kulturer. Selv 
om bogen blandt andet trækker på inspiration fra traditionalisme og jungiansk psykologi, er den 
original, ukonventionel og ikke forankret i en bestemt åndelig bevægelse. Visdommens rum er 
da også blevet mødt med bred modstand fra New Age-miljøet, hvilket bekræfter, at den går en 
anden vej. 


2. Manglende forståelse af bogens budskab 


Gregersen påstår, at min bog er et angreb på fornuften, hvilket han finder paradoksalt, da jeg 
anvender fornuften i min egen argumentation. Denne påstand er imidlertid forkert. Bogen 
handler ikke om at forkaste videnskab og rationalitet, men om at genintegrere det, der er blevet 
fortrængt i den vestlige kultur. 


Kritikken af rationalitetens grænser er ikke noget moderne fænomen, men et velkendt tema i 
vestlig filosofi, der går helt tilbage til antikken. Det er en gammel diskussion i den vestlige 
filosofis historie, at der findes grænser for, hvad fornuften alene kan forklare, og dette 
perspektiv er slet ikke nyt. Der er mange før mig fra Pyrrho af Elis til Immanuel Kant, der har sat 
spørgsmålstegn ved fornuftens rækkevidde uden at afvise dens værdi”, For eksempel beskrev 
Plotin det mystiske aspekt af væren, mens Martin Heidegger fremhævede, at nogle aspekter 

af væren ikke kan reduceres til logiske eller rationelle forklaringer, men kræver en anden form 
for tilgang for at blive forstået”. 


Visdommens rum udforsker åndelige oplevelser og indsigter, der rækker ud over det rationelle, 
og som ikke kan forstås rent intellektuelt. Der er aspekter af tilværelsen — som det 
transcendente — der kræver andre former for bevidsthed, såsom intuition, følelser, og direkte 
oplevelse. Dette er ikke en afvisning af rationaliteten, men snarere en udvidelse af erfaringen 
til at omfatte det, som ligger uden for intellektets domæne. Bogen handler om en visdom, der 
kommer fra indre erfaringer og åndelig praksis, og som åbner op for en dybere forståelse af 
livet, der ikke kan måles eller opnås gennem argumenter og teorier. 


3. Manglende forståelse af bogens struktur 


Gregersen beskriver bogens struktur som uklar, men denne kritik misforstår bogens intention. 
Visdommens rum er bevidst opbygget til at guide læseren igennem flere stadier af personlig 
indsigt. Kapitlerne er indbyrdes uafhængige af hinanden og fokuserer på hver sit centrale aspekt 
af tilværelsen — naturen, døden, lidelsen og livet — der bliver fortrængt i den vestlige kultur og 
med fordel kan integreres i et moderne liv. Underafsnittene i hvert kapitel bygger logisk på det 
foregående underafsnit ved at føre læseren dybere ind i refleksioner over deres eksistens, 
selvopdagelse og dybere opdagelse af åndelige aspekter af virkeligheden. 


Jeg hævder ingen steder, at Visdommens rum er en akademisk analyse af visdom eller en 
historisk undersøgelse af fortidens kultur og samfundsforhold. I bogens indledning gør jeg det 
derimod tydeligt, at den er udformet som en åndelig rejseguide, der skal hjælpe læsere med at 
kunne udforske åndelige sider af tilværelsen og integrere det fortrængte i kulturen i dem selv. 


4. Manglende forståelse af bogens emne 


Gregersen hævder, at bogen omhandler guidede sjælerejser, og at sjælerejserne i bogen blot 
er ensartede. Dette er en faktuel fejl. For det første anvender jeg slet ikke begrebet 
"sjælerejser" i bogen. For det andet beskriver bogen heller ikke guidede sjælerejser, som er en 
form for indre rejser i bevidstheden. 


Bogen omfatter fire forskellige åndelige veje, der kræver, at man går ind i dybere lag af 
tilværelsen, der rækker ud over hverdagsbevidstheden og ikke kan forstås af almindelige 
mennesker. Disse fire veje er forskellige veje til at opnå en transformation og herunder finde 

ind til et indre selv, som jeg under ét kalder sjælen af pædagogiske grunde, men som ikke 
omfatter den samme erfaring. 


To af disse veje inkluderer brug af metoder, der kaldes indre rejser, men jeg gør udtrykkeligt 
opmærksom på, at der ikke er tale om guidede meditationer. Indre rejser er ikke guidede 
visualiseringer, men handler om at få dybere, åndelige oplevelser, der ikke er kendt på forhånd. 
Disse rejser sigter mod at udforske og opdage underbevidste lag af sindet eller bevidstheden, 
der ikke er tilgængelige for den almindelige vågne hverdagsbevidsthed. Formålet er at opnå 
åndelig indsigt, ofte som led i heling eller transformation, og i visse traditioner, såsom 
shamanisme, kan indre rejser bruges til at kommunikere med åndelige guider eller kraftdyr og 
finde visdom fra disse oplevelser. Gregersens omtale af sjælerejser er således en misforståelse 
af bogens faktiske indhold. 


Konklusion 


Anmeldelser er naturligvis subjektive, og som forfatter må man respektere, at folk kan have 
forskellige holdninger til ens arbejde. 


Nogle mennesker kan også reagere med mere eller mindre ubevidst modstand mod 
Visdommens rum, da den både udfordrer det etablerede og det alternative og muligvis også 
nogle menneskers position. Bogen præsenterer desuden en dyb visdom, som kan gå imod folks 
vante opfattelser, bringe skjulte følelser frem eller give frygt for det ukendte, hvilket kan 
komme til udtryk som faglig kritik, selv om den egentlige årsag er personlig. 


Det kan samtidig være nødvendigt at rette op på egentlige fejl og misforståelser i anmeldelser, 
der giver et fejlagtigt billede af bogens indhold og intentioner. Min afklaring er ikke henvendt 
til Gregersen, men handler udelukkende om at korrigere nogle af de fejlopfattelser af bogens 
centrale temaer, som anmeldelsen kan have skabt. Jeg håber, at min afklaring vil hjælpe 
læserne med at få en mere korrekt forståelse af Visdommens rum. 


